Here is a page extracted from Wikipedia that may contain CSS, HTML, and a lot of unformatted text.

Title: عدد سكان مصر
Content: عدد سكان مصر فى مصر القديمه مش معروف بالظبط. الرحاله و المؤرخ اليونانى هيرودوتس ما قدرش عدد سكان مصر ( فى عهد الملك اماسيس فى القرن الساتت قبل الميلاد ) لكن قال ان عدد المدن المصريه كان 30.000 مسكونه ، لكن ديودوروس قدر عدد سكان مصر بـ 7 مليون و يوسيفوس قدره بـ 7 مليون و نص فى عهد فسباسيان.

بعد فتح العرب لمصر ( 642) ما اهتموش بعدد سكان مصر لكن بحجم الغلال اللى ممكن يشحنوها من مصر  و الضرايب اللى ممكن يلموها من المصريين ، و بيذكر المقريزى ان عمرو بن العاص قال انه لم " اثنا عشر الف الف دينار " يعنى 12 مليون دينار على اساس دينارين من كل راجل مصرى. وبعدين سعد بن ابى سرح لم بعده مبلغ " اربعة عشر الف الف دينار " يعنى اربعتاشر مليون دينار و ده معناه ان مصر فى الفتره دى كان عدد رجالتها من 6 ل 7 مليون راجل من غير الستات و العيال لو اتضافو يبقى عدد السكان الكلى كان 30 مليون و ده عدد ضخم مش محتمل لكن المحتمل انهم كانو حوالى 7 مليون.

فى اواخر القرن الاتناشر انخفض عدد سكان مصر لإتنين مليون جايز بسبب الحروب و الاوبئه و الهجره لنواحى الامبراطوريه المملوكيه. و فى عهد محمد على باشا وصل عدد سكان مصر لـ 4 مليون و قعد يزيد. الفرانسويه وقت الحمله الفرنسيه (1798-1801 ) بتاعة نابوليون بونابارت عملو احصا و طلع العدد 2 مليون ، و اتعمل احصا تانى سنة 1864 و طلع العدد 4 مليون. دى رينى عمل احصا سنة 1873 و طلع العدد 5.203.405 ، و فى سنة 1883 اتعمل احصا و طلع العدد 6.806.381 ، و فى سنة 1897 وصل عدد المصريين لـ 9.654.323.

عدد المصريين الكبير عبر التاريخ خلا العنصر المصرى هو السايد طول الوقت رغم كل العناصر الاجنبيه اللى عاشت فى مصر و اللى بطبيعة الحال ما كانوش بيعدو كام الف وسط ملايين المصريين ، يتضاف لده ان الاجانب اللى عاشو فى مصر عاشو عادة منغلقين فى مجتمعاتهم و كانو مميزين وسط العنصر المصرى السايد سواء كانو مقدونين او يونانيين او عربان .

فى ستينات القرن العشرين اتخطى عدد المصريين ال 30 مليون و فى بدايات القرن واحد و عشرين اتخطى عددهم 80 مليون و بقو بيمثلو قوه اقليميه و اقتصاديه و ثقافيه ما يستهانش بيها بحيث إن أى رجه فى مصر طوالى بتهز المنطقه اللى حواليها.

فهرست 

تاريخ مصر
مصر
مصريين